OBH 7225/1998.
Az állampolgári jogok országgyűlési biztosa általános helyettesének jelentése
Ügyintéző: dr. Csóré Erika

Az eljárás megindulása
	A Szegedi BV Intézetben szabadságvesztés büntetését töltő panaszos több beadványában sérelmezte, hogy az intézet földszintjén, ahol a magánelzárásokat is foganatosítják, a fogvatartottak elhelyezése nem felel meg a higiéniai követelményeknek. Kifogásolta azt is, hogy a bv. intézet könyvtárában nincsenek olyan jogszabályok, melyek a szabadságvesztés végrehajtásával kapcsolatosak, illetve azokat az intézet dolgozói nem biztosítják számára.
	A panasz alapján felmerült a jogállamiság és az abból fakadó jogbiztonság követelménye, a tisztességes eljáráshoz, valamint a lehető legmagasabb színtű testi és lelki egészséghez és az egészséges környezethez való jogok sérelmének gyanúja. Ezért vizsgálatot folytattam. Annak során megkerestem a BV országos parancsnokát és a panaszos által kifogásoltak felülvizsgálatára kértem.

Érintett alkotmányos jogok
A jogállamiság és az abból fakadó jogbiztonság elve, valamint a tisztességes eljáráshoz való jog (Alk. 2. § /1/ bek.). 
Az egészséges környezethez való jog (Alk. 18. §)
A lehető legmagasabb színtű testi és lelki egészséghez való jog (Alk. 70/D. § /1/ bek.)

A vizsgálat megállapításai
	A BV országos parancsnoka arról tájékoztatott, hogy a Szegedi Fegyház és Börtön földszintjén - ahol a fogdablokk is található - a falak valóban vizesednek, az ott elhelyezett fogvatartottak higiénés körülményei valóban rosszak. A vizesedés oka az, hogy a mintegy száz éves épület alapszigetelése hiányzik. 1998. március óta ezen a körletrészen azonban csak átmenetileg tartanak fogvatartottat. Itt helyezik el a büntetések és intézkedések végrehajtásáról szóló 1979. évi 11. tvr. (továbbiakban: tvr.) 42. § (4) bekezdése alapján - tekintettel az intézet fegyház fokozatára - a maximum harminc napig terjedő magánelzárás fenyítéssel sújtott személyeket. Ugyancsak itt található a felkészítő részleg, ahol a szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet (továbbiakban: IM rendelet) 69. § (1) - (3) bekezdései szerint legfeljebb 30 nap időtartamra - ez egy esetben további 30 nappal meghosszabbítható - azokat az elítélteket helyezik el, akiknek szabadulásukig legalább egy év van hátra. A felkészítő részleg az elítéltek egészségügyi, pedagógiai, munkaalkalmasság és - beleegyezésükkel - pszichológiai vizsgálatuk elvégzésére szolgál. Végül ezen a körletrészen alakították ki a fogvatatottak részére a kondicionáló termet és a szállító zárkákat. 
	A parancsnok tájékoztatása szerint a panaszos utolsó alkalommal 1997. július 8. és augusztus 7. között töltött magánelzárás fenyítést a szóban forgó bv. intézet földszintjén. Jelenleg az épület III. emeletén van elhelyezve.
	A BV országos parancsnoka megállapította azt is, hogy a Szegedi Fegyház és Börtön utólagos szigetelését többször megpróbálták. 1980-as évek közepéig 90 cm magasságban az épület teljes földszintjét leszigetelték a kor technikai színvonalának megfelelő módszerekkel. 1990-es évek elejétől a falak a leszigetelt 90 cm magasság felett is elkezdtek vizesedni és penészesedni. Kísérleti jelleggel 1999-ben egy földszinti zárkát újra szigeteltek. Annak belső tere jelenleg száraz. Az épületrésznek a folyosó és az udvar felöli felülete továbbra is nedvesedik, ami az emelet felé terjed. A parancsnok szerint a nedvesedést csak az épület teljes szigetelésével, illetve felújításával lehetne véglegesen megszüntetni. A büntetés-végrehajtás jelenlegi költségvetése azonban ezt nem teszi lehetővé. Az országos parancsnok nem lát lehetőséget arra sem, hogy a Szegedi Fegyház és Börtön földszinti zárkáinak, illetve a fogdablokknak a használatát megszüntessék, mivel a bv. intézetek országosan 154 %-os, ezen belül a szóban forgó intézet 174 %-os telítettséggel működnek.
	A parancsnok rögzítette azt is, hogy a Szegedi Fegyház és Börtön könyvtárában eredetileg megtalálható volt a fogvatartással kapcsolatos valamennyi jogszabály. Ezeket kikölcsönözhették, vagyis a fogvatartottak hozzáférhettek az őket érdeklő normákhoz. A kölcsönzések miatt azonban hiányossá vált a könyvtárban elhelyezett jogszabályi anyag. A kölcsönző fogvatartottak ugyanis azokat nem vitték vissza. Az országos parancsnok a hiányzó jogszabályokat azonnal pótoltatta. Ezen kívül az intézet parancsnoka elrendelte a fogvatartással kapcsolatos jogszabályoknak a könyvtár olvasótermébe való kihelyezését. Most azok nem kölcsönözhetők, de az olvasó teremben az érdeklődők a jogszabály gyűjteményt bármikor tanulmányozhatják. 
	Az országos parancsnoki tájékoztató tartalmazta továbbá, hogy a Szegedi Fegyház és Börtönben 2000. február 18-án zárkaellenőrzést tartottak. Ekkor a panaszosnál saját tulajdonát képező jogszabályokat találtak. Többek között a fentebb már hivatkozott tvr-t és IM rendeletet. A panaszos tehát megismerhette - ha nem is az intézet segítségével - az őt érintő normákat.
	Végül megállapította a BV országos parancsnoka, hogy a "fogvatartotti alrendszerben" rögzített számítógépes adatok, valamint egyéb dokumentumok szerint a panaszos kérelmeivel az intézet szakterületeinek vezetői és az intézet parancsnoka rendszeresen foglalkoznak. Jogszabályok tanulmányozására irányuló kérelmet azonban eddig sem nevelőjéhez, sem az intézet más dolgozójához nem terjesztett elő, ilyen segítséget tőlük nem kért. Ezért az intézet dolgozóit mulasztás nem terheli.
	A BV országos parancsnokának válaszát elfogadtam. Nem vitattam az országos parancsnoknak azon véleményét sem, miszerint a Szegedi Fegyház és Börtön dolgozóit - konkrét kérem előterjesztésének hiánya miatt - nem terheli mulasztás abban, hogy a panaszos részére nem biztosították az őt érintő jogszabályok tanulmányozását. A panasz ezen részében a felek által elmondottakra támaszkodtam. Az országgyűlési biztosnak ugyanis nincs lehetősége, sem módja bármelyik állítás ellenkezőjének bizonyítására. 
	Az ügyben a következő alkotmányos jogokkal összefüggő visszásságokat állapítottam meg:
1.	A Szegedi Fegyház és Börtön földszintjén található helyiségekben magánelzárásukat töltő, az ott kialakított felkészítő részlegben és szállítózárkában elhelyezett, valamint a kondicionáló termet igénybevevő fogvatartottaknak és az ott szolgálatot teljesítő őrszemélyzetnek az egészséges környezethez, továbbá a legmagasabb szintű testi és lelki egészséghez való jogát sérti az épületrész vizesedése, penészesedése, emberi tartózkodásra való alkalmatlansága, alapvető higiénés követelmények biztosításának hiánya. 
	Az alkotmányos joggal kapcsolatos visszásságot a panasszal érintett épületrészben szolgálati feladatot ellátó bv. dolgozók sérelmére az okozza, hogy a Szegedi Fegyház és Börtönben nem teljesül a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény (továbbiakban: Hszt.) 67. §-ban rögzített azon feladat, ami így szól: "A szolgálati viszony keretében a munkáltatói jogkört gyakorló elöljáró köteles: a) a hivatásos állomány tagja ... részére az egészséges és biztonságos szolgálatteljesítés feltételeit biztosítani;..." A törvénynek ezt a rendelkezését kiegészíti a fegyveres szervek hivatásos és szerződéses állományának egészségi, pszichikai és fizikai alkalmassága, az ideiglenes szolgálat-, képtelenség, illetve az állomány megváltozott egészségi állapotú tagjai egészségügyi felülvizsgálatának elbírálásáról és a belügyi egészségügyi intézmények igénybevételéről szóló 33/1997. (V.13.) BM-IM-TNM együttes rendelet 3. §-a, mely szerint: " (1) A fegyveres szervek vezetői (parancsnokai) a Hszt. 67. § a) pontjában meghatározott kötelezettségeik teljesítése során: a) biztosítják beosztottaik számára a szolgálatellátás és a munkavégzés során az egészséget nem veszélyeztető, biztonságos munkavégzés feltételeit; ..."  Az intézet parancsnoka ennek sem tesz eleget.
	A fogvatartottak alkotmányos jogaival összefüggő visszásságot az idézi elő, hogy az intézet szóban forgó épületrészében nem biztosított az elítéltnek a tvr. 36. § (1) bekezdése szerinti joga. Ez a jogszabályhely kimondja ugyanis, hogy "Az elítélt jogosult: a) a higiéniai feltételeknek megfelelő egészséges elhelyezésre,..."
2.	Sérült az intézetben a jogállamiság és az abból fakadó jogbiztonság követelménye - figyelemmel a fogvatartottaknak azon érdekére, hogy megismerjék a szabadságvesztés, illetve az előzetes letartóztatás végrehajtásának szabályait, továbbá az azokkal kapcsolatos valamennyi joganyagot - azzal, hogy hiányosak voltak a bv. intézet könyvtárában elhelyezett jogszabály-gyűjtemények. Az alkotmányos joggal kapcsolatos visszásság amiatt állt fenn, hogy a tvr. 36. § m) pontjában meghatározott elítélti jogosultság nem érvényesülhetett maradéktalanul.
	A feltárt alkotmányos visszásságok mielőbbi megszüntetése érdekében az állampolgári jogok országgyűlési biztosáról szóló 1993. évi LIX. törvény (továbbiakban: Obtv.) 20. § (1) bekezdése alapján ajánlom
	- az igazságügyi miniszternek, hogy irányítási és felügyeleti jogkörében állapítsa meg a Szegedi Fegyház és Börtön földszintjének büntetés-végrehajtási, továbbá ezzel összefüggő bármilyen célra való alkalmatlanságát és gondoskodjon a szóban forgó épületrész haladéktalan felújításáról úgy, hogy biztosítottak legyenek az ott szolgálatot teljesítő bv. dolgozók, valamint ott bármilyen céllal elhelyezett, illetve tartózkodó fogvatartottak testi és lelki egészséghez, valamint az egészséges környezethez való minimális jogai.
	- a BV országos parancsnokának, hogy irányítási jogkörében szüntesse meg a Szegedi Fegyház és Börtön földszintjének a teljes felújításig való bármilyen célú használatát. 
	A Szegedi Fegyház és Börtön könyvtárában elhelyezett joganyag hiányosságai miatt megállapított alkotmányos visszásság miatt ajánlást nem teszek tekintettel arra, hogy azok megszüntetése érdekében a vizsgálat során a BV országos parancsnoka, valamint az intézet parancsnoka is megtette a szükség szerinti intézkedéseket.
	Kérem az igazságügyi minisztert és a bv. országos parancsnokát hogy ajánlásommal kapcsolatos érdemi állásfoglalásaikról, illetve tett intézkedéseikről 30 napon belül szíveskedjenek tájékoztatni.

Budapest, 2000. május 11.

Dr. Polt Péter